THAI แจ้งยกเลิก “บินรับพรปีใหม่ – TG Winter Fest” เซ่นสถานการณ์ “โควิด” ระบาดรอบใหม่
THAI แจ้งยกเลิก “บินรับพรปีใหม่ - TG Winter Fest” เซ่นสถานการณ์ “โควิด” ระบาดรอบใหม่
21 ธ.ค. 2563

บริษัท การบินไทย จำกัด (มหาชน) หรือ THAI ยกเลิกการจัดกิจกรรม TG Winter Fest และเที่ยวบินพิเศษ “บินรับพรปีใหม่ สุขใจตลอดปี” โดยตามที่กรุงเทพมหานคร มีมาตรการขอความร่วมมือหน่วยงานภาครัฐ และเอกชน งดจัดกิจกรรมที่มีการรวมตัวของประชาชนจำนวนมาก เพื่อป้องกันและรับมือกับสถานการณ์การแพร่ระบาดของไวรัสโควิด-19 บริษัทให้ความร่วมมือตามมาตรการดังกล่าว จึงจำเป็นต้องยกเลิกการจัดงาน
โดย TG Winter Fest ที่กำหนดจะจัดขึ้น ระหว่างวันที่ 23-26 ธันวาคม 2563 ณ สำนักงานใหญ่ การบินไทย รวมทั้งเที่ยวบินพิเศษ “บินรับพรปีใหม่ สุขใจตลอดปี” ในวันที่ 1 มกราคม 2564 ซึ่งจะมีการสวดมนต์และการจัดกิจกรรมพิเศษบนเครื่องบิน บริษัทฯ ต้องขออภัยในความไม่สะดวกและขอขอบคุณทุกท่านที่ให้ความสนใจในกิจกรรมของบริษัทฯ และหวังเป็นอย่างยิ่งว่าจะได้มีการจัดกิจกรรมพิเศษในโอกาสต่างๆ ต่อไป
สำหรับเที่ยวบินภายในประเทศเส้นทาง ไป-กลับ กรุงเทพฯ-เชียงใหม่ และกรุงเทพฯ-ภูเก็ต เริ่มตั้งแต่วันที่ 1 มกราคม 2564 บริษัทฯ ยังทำการบินตามตารางบินปกติ ด้วยมาตรฐานการบินตามมาตรการความปลอดภัยด้านสุขอนามัย (Hygiene Excellence) และอยู่ภายใต้มาตรการป้องกันการแพร่ระบาดของไวรัสโควิด-19 ของกระทรวงสาธารณสุข ศูนย์บริหารสถานการณ์โควิด-19 (ศบค.) และสำนักงานการบินพลเรือนแห่งประเทศไทย (กพท.) อย่างเคร่งครัด
อีกทั้ง บริษัทฯ ติดตามสถานการณ์การแพร่ระบาดไวรัสโควิด-19 อย่างใกล้ชิด เพื่อพิจารณาปรับแผนการทำการบิน และการให้บริการอย่างเหมาะสม